Keskkond ja ühiskond, sellised nagu nad tollal olid. Ehk pisut utreeritud, kuid tõesed. Hiilgava pilguga nähtud ning detailideni ajastu õõva kirjeldavad.  Oma olemuselt  on aga torulukksepp Afonja hea mees, kuigi ta tegudest ei pruugi see välja paista. Ja lõppude lõpuks hakkab ta isegi aduma oma elu tühisust ja ihalema kuhugi, kus on kõik teistmoodi. Tagasi oma lapsepõlve, tagasi maale, tagasi sinna, kus on veel inimesi. Ja oma lootuse ja teekaaslase leiab ta ka. Kuigi nagu tihti elus, oli see Kõige Õigem kogu aeg lähedal, ainult tee äratundmiseni oli pikk.  Hiilgav film eneseotsimisest ja kurvast maailmast. Vanemale põlvkonnale hale-õõvastavat äratundmist ja nooremale  ekskursiks maailma, mis tänapäeva kontekstis mõjub kui teine planeet.